הכנסת אישרה הערב (שלישי) הצעת חוק המעניקה לראשונה "שיניים" למוסד מבקר המדינה. על פי החוק, שאושר בקריאה שנייה ושלישית, התעלמות מדו"ח מבקר המדינה והימנעות מתיקון ליקויים עליהם הצביע המבקר תיחשב לעובד מדינה, פקיד במשרד ממשלתי או בחברה ממשלתית כעבירה משמעתית. אלו יועמדו לדין ועלולים לשלם על התעלמותם מהדו"ח בעיכוב קידומם או בפיטוריהם.
החוק הוא יוזמת יו"ר הוועדה לביקורת המדינה, ח"כ יואל חסון (קדימה), בתיאום עם משרד המשפטים. עד היום לא נקבעה בחוק שום סנקציה כנגד מי שהמבקר הצביע עליו כאשם, והוא אף יכול היה להמשיך ולכהן בתפקידיו ולהתקדם בשירות המדינה.
לדברי חסון, "החוק הוא שלב הכרחי ונחוץ בתפקידה של הביקורת לשנות מציאות - וחיזוק הכנסת כגוף מפקח על עבודת הממשלה ומשרדיה. נוסח החוק שאושר הערב, הוא רק חלק ראשון במטרה להעניק יכולת ביצוע, אכיפה ופיקוח למבקר המדינה ולוועדה לביקורת המדינה". לדבריו, הוועדה תמשיך בניסיונותיה לחזק את מעמד דו"חות הביקורת, ולייעל את המעקב אחר תיקון הליקויים עליהם מצביע מבקר המדינה.